  Виталий Пронин А. Бречалов ӟечкыла «Удмуртская правда» газетлы 100 ар тырмонэн.Россиысь прессалэн нуналэз календарьын 13-тӥ январе пусъемын. Но праздникъёсын-каникулъёсын йырин Удмуртиысь журналистъёс сое ортчытӥзы 27-тӥ январе. Туэ со сӥземын вал «Удмуртская правда» газетлэн 100 ар тырмонэзлы.Иворчиосты ас дораз сӥлы кариз Удмуртилэн Тӧроез Александр Бречалов. Печатьлэн нуналэныз ӟечкыласа, со шуиз: мон пичи дырысеным лыдӟиськыса будӥ. Анае «Союзпечатьын» ужаз, соин ик дорамы котьку вал пӧртэм газетъёс-журналъёс. Мон туж яратылӥ «Искатель» но «Огонёк» журналъёсты. Отысь котьку маке тунсыкозэ шедьтыны луэ вал.Пресса котьку вал калыкез властен герӟась. Журналистлэн ужаз тужгес кулэез - зэмлыкез возьматон. Оскелэ, мыным кулэ ӧвӧл «киул» пресса, газетъёсын мед луоз критика, гожъялэ, вералэ, кытын мар урод лэсьтӥське, кызьы лэсьтоно, вазиськиз А. Бречалов. Со вылӥ дунъяз «Удмуртская правда» газетысь журналистъёслэсь ужзэс: корреспондент Александр Кирилин пусъемын Удмурт Элькунлэн Данъян грамотаеныз, корреспондент Надежда Бондаренко - «Удмуртиысь дано журналист» нимын.Татын ик сётъямын Удмуртиысь Правительстволэн литература удысын кылем ар понна премиосыз. Соосты басьтӥзы Александр Мартьянов («Огранка» книгаез понна), Леонид Смелков («Всё было так, как было» кылбур бичетэз понна), Нина Ермолаева («Натӥ, Пави но мон» нылпиослы книгаез понна) но Николай Чувыгин («Нас обманул апрель» но «Ижевская рапсодия» пьесаосыз понна).- Элькунмылы азьпал радъёсы потон понна туж трос тыршыны кулэ. Та ласянь ивор вӧлмытӥсь ёзъёс трос лэсьтыны быгато, - шуиз Тӧро.* * *Прессалэн нуналыз азьланьтӥськиз Эшъяськон юртын. «Удмуртская правда» газетлэн 100 аръем юбилеезлы сӥзьыса, Печатья но ивор вӧлмытонъя агентство котрес ӝӧк сьӧры люказ «Вуоно вакытысь лыдӟись» темая вераськыны. Кыӵе луоз вуоноез, мар кулэ егит лыдӟисьлы?Котрес ӝӧклэн ужаз пыриськизы агентстволэн кивал-тӥсез Алексей Воронцов, Россиысь Кун Думаысь депутат Алексей Загребин, Кун Кенешысь ялан ужась комиссиослэн кивалтӥсьёссы Елена Дербилова но Татьяна Ишматова, валтӥсь редакторъёс но журналистъёс. Ужрадэз нуиз «Удмуртская правда» газетлэн валтӥсь редакторез Энвиль Касимов.Вуоно вакытысь лыдӟись сярысь малпанъёссэс веразы 2 тодмо социологъёс: Нижний Новгородысь «МЕРА» экспертной центрлэн кивалтӥсез Сергей Борисов но УдГУ-ысь дышетӥсь Дмитрий Шевкунов. Нырысетӥез лыдъя, йӧно газетъёсын потӥсь иворъёслы кулэяськисьёс котьку луозы, малы ке шуоно соосты гожъяло профессионалъёс, югдурез эскерыса, нош кыкетӥез эксперт малпамъя, 2000-тӥ ар бере вордскемъёслы газет кулэ уз луы ни, соин ивор вӧлмытон ёзъёслы ӝегатскытэк воштоно форматсэс.Агентстволэн кивалтӥсез Алексей Воронцов пусйиз, табере ивор вӧлмытӥсьёс уката ӝоггес ужаны быгатыны кулэ, малы ке шуоно калык иворез Интернет пыр учке часлы-минутлы быдэ. Озьы табере сяме пыӵам пумиськонъёсты - фестивальёсты но - пайдаёгес ортчытыны чакламын - дышетсконъёс-семинаръёс ортчытъяса.  Асьме шаерын ивор вӧлмытӥсь ёзъёс трос, соос мед тырмозы тунсыко но зэмлыко иворъёсын, шуиз Алексей Николаевич.* * *Та нуналэ ик радъямын вал журналистъёс пӧлын Э. Батуев нимо премиез сӥё-дано сётон. Кызьы ивортылӥм ни, кылем ар понна та дано премиен пусъемын «Удмуртия» ГТРК-ысь журналист Владимир Михайлов, «Мынам Удмуртие» ТРК-ысь журналист Александр Бикузин но «Удмурт дуннеысь» журналист Мария Векшина. Вормисьёслы дипломъёс сётӥз «Удмурт Кенеш» огазеяськонлэн тӧроез Татьяна Ишматова.- Мон понна та премиез басьтон - туж дуно но дано. Табере гожъяськон удысын но, общественной ужын но уката золгес тыршо, - шуиз Мария Векшина.Та нуналэ ик эшшо одӥгез журналистмы - Елена Сараматова - пусъемын Печатья но ивор вӧлмытонъя агентстволэн Данъян грамотаеныз.Зинаида Кириллова Туспуктэм: udmurt.ru   